Line Barfod (EL), 2004-11-30:
Jeg vil gerne først takke De Radikale for at støtte forslagene om folkeafstemning.
Bl.a. på baggrund af den konkrete sag i Mariager, men også på grund af meldinger andre steder fra, synes vi, det er væsentligt, at borgerne får mulighed for at få en folkeafstemning om noget så vigtigt som en strukturreform.
Vi synes, det er højst besynderligt, at man gennemfører en så stor omvæltning af det danske samfund, uden at det er blevet diskuteret i den sidste valgkamp.
De generelle samfundsomvæltninger burde have været diskuteret op til folketingsvalget, eller også burde der have været et kommunevalg siden da, så man på lokalt plan kunne have diskuteret med dem, der skulle vælges.
Forslaget handler kun om lokale forhold, men vi kunne godt tænke os, at der også kom folkeafstemninger om strukturreformen generelt set, fordi den har så stor betydning for hele samfundet.
Derfor synes vi, det ville være væsentligt at spørge vælgerne.
På lokalt plan har det også stor betydning, hvilken kommune man skal lægges sammen med, eller om kommunen eventuelt skal deles.
Dette har stor betydning for borgerne, og derfor er der behov for, at man kan kræve en folkeafstemning fra borgernes side, hvis kommunalbestyrelsen ikke selv kan finde ud af at udskrive en folkeafstemning, når en række borgere kræver det.
I Mariager er det heldigvis lykkedes på baggrund af den meget langvarige og indædte kamp, som en række borgere kastede sig ud i.
Jeg synes, det er et imponerende stykke arbejde, der er foretaget i Mariager Kommune, og det er flot, at det nu er lykkedes at få en vejledende folkeafstemning om, hvordan kommunens fremtid skal være.
Men vi mener, at når så mange borgere ønsker det, burde det være sådan, at de har krav på at få en folkeafstemning, for det kan jo være, det ikke lykkes for dem at råbe kommunalbestyrelsen op.
Jeg må sige, at jeg synes, det er noget besynderligt, at Dansk Folkeparti ikke vil og ikke på noget tidspunkt har villet melde klart ud, om kommuner kan få godkendt sammenlægninger, hvis der ikke er holdt vejledende folkeafstemning og der har været store borgerprotester mod det, et flertal i kommunalbestyrelsen beslutter.
Det er trods alt temmelig væsentligt for debatten at vide, hvilke forudsætninger man indgår aftaler under, og hvilke muligheder borgerne har for at påvirke beslutningerne.
Det kunne jo være, at der var flere borgere rundtomkring i landet, der ville have prøvet at presse folkeafstemninger igennem, hvis de vidste, at der faktisk ville blive lyttet til dem.
SF har fremsat det samme forslag om nyvalg, som vi også har stillet tidligere fra Enhedslistens side, og det støtter vi selvfølgelig også.
Ministeren sagde i sit indlæg, at Farumsagen nok ikke kunne have været forhindret.
Det har vi diskuteret før, og det er klart, at efter at hele sagen var blevet afsløret, ville et nyvalg ikke have forhindret, at den var sket.
Men mange borgere, som fuldstændig har mistet tilliden til de siddende kommunalbestyrelsesmedlemmer i Farum, ville have fået mulighed for at vælge nogle andre, som de havde større tillid til kunne føre dem ud af det økonomiske morads, i stedet for at skulle trækkes med de samme kommunalbestyrelsesmedlemmer, som er årsagen til de mange problemer, Farum har nu.
Vi støtter også SF's forslag om, at vælgere skal have mulighed for at kræve et emne til debat.
Vi har tidligere foreslået, at man skal have en større mulighed for lokaldemokrati, hvor borgere i et lokalområde skal have muligheden for at kræve bestemte emner taget op af kommunalbestyrelsen, ligesom vi mener, at man lokalt skal have mulighed for en standsningsret af de emner, kommunalbestyrelsen kommer frem med, så man har ordentlig tid til at diskutere emnerne lokalt.
Angående den generelle debat om at udvide det lokale demokrati, altså om befolkningen skal have større indflydelse, synes jeg, det var meget sigende, at Venstres ordfører ikke er interesseret i, at der skal være mulighed for, at et mindretal skal kunne kræve emner bragt til folkeafstemning, eller at et mindretal, sådan som Enhedslisten kan i Folketinget, kan stille spørgsmål i sager, hvor Venstre ikke har lyst til, at der bliver stillet spørgsmål.
Det er måske ikke så mærkeligt, at det var en fra Venstres Ungdom, som nylig foreslog, at stemmeretten skal tages fra folk, der er på overførselsindkomst.
Det ville selvfølgelig også være meget nemmere, hvis man tog stemmeretten fra en stor del af befolkningen, især dem, som måske kunne tænkes at protestere mod den førte politik.
Men vi mener altså, at man hellere skal udvide folks mulighed for at blive hørt, udvide deres mulighed for at rejse sager og kræve folkeafstemninger, når de synes, at de valgte politikere svigter, så vi håber, at det på et tidspunkt skal lykkes at samle flertal for disse forslag.